Ekainaren 8a

Navarra Suma talde parlamentarioari atxikita dagoen foru parlamentari Cristina Ibarrola Guillén andreak idatzizko galdera aurkeztu du (10-22/PES-00130), pandemiari aurre egiteko SODENAren eta CENen lankidetzarekin norbera babesteko ekipamenduak erosteko egin zen espedienteari buruz. Hona hemen Garapen Ekonomiko eta Enpresarialeko kontseilari Mikel Irujo Amezaga jaunak horri buruz informatu beharrekoa:

# Nafarroako ETEak, mikroETEak eta langile autonomoak norbera babesteko ekipamenduez hornitzeko erosketa-bide bat ezartzeko arrazoiak

Martxoaren 29ko 10/2020 Errege Lege-dekretuak amaiera eman zion sektore ez-funtsezkoetako industria jardueraren etenaldiari, zeinak helburu baitzuen biztanleen mugikortasuna murriztea COVID-19 pandemiaren kontra borrokatzeko. Ondorioz, pixkanaka lantokietara itzuli ziren martxoaren 14ko 463/2020 Errege Dekretuak ezarritako alarma egoeraren deklarazioaren ondorioz jarduera etenda zeukaten langileak.

Egoera berezi horretan, Nafarroako Gobernua Nafarroako enpresen egoeraz kezkatu zen, babes elementuen (norbera babesteko ekipamenduen) hornidurari zegokionez, eta Nafarroako enpresa eta industrietan lanerako itzulera segurtasun baldintzetan eta osasun alorreko agintarien gomendioei jarraituz egiteko beharraz ohartarazi zuen.

Nafarroako Gobernuko Garapen Ekonomiko eta Enpresarialeko Departamentuan aztertzen joan ziren Osasun Ministerioak jarduera ekonomikoaren sektore guztietarako prestatutako jardunbide egokien gidak eta protokoloak, Nafarroako Osasun Publikoaren eta Lan Osasunaren Institutuarekin (NOPLOI) elkarlanean. Pandemia giroan, norbera babesteko ekipamenduak (NBE) funtsezko elementuak ziren langileei segurtasun baldintzak bermatzeko.

Jarduera ekonomikoaren hainbat sektoretako ordezkariek departamentura jo zuten eta jakinarazi zuten zer beharrizan zituzten beren jarduera langileentzako segurtasun baldintzetan gauzatu ahal izateko, eta ohiko merkatuan ezin zutela lortu babes materialaren hornidurarik. Berariazko proposamenak eta kasuak askotarikoak ziren, sektorearen arabera.

Horiek horrela, Garapen Ekonomiko eta Enpresarialeko Departamentuak, Sodenarekin lankidetzan, bilera telematiko sorta bat egin zuen Nafarroako sektoreetako eta enpresa elkarteetako ordezkariekin, helburu hauekin: zuzeneko informazioa jasotzea sektore bakoitzeko hornidura egoeraz, haien hornidura aukerak ezagutzea, eta norbera babesteko ekipamenduen hornidura bermatzeko aukerak baloratzea.

Bilera sorta horretan parte hartu zuten halaber O-NOZerako material sanitarioaren horniduran laguntzaile ziren enpresetako batek, eta Nafarroako Enpresaburuen Konfederazioak (CEN).

**Nafarroako ETEak, mikroETEak eta langile autonomoak norbera babesteko ekipamenduez hornitzeko erosketa-bide bat martxan jartzea.**

Nafarroako enpresa sarearen zati handi baten ordezkariekin egindako bilera horien emaitza gisa, ondorio hauek atera ziren aho batez:

* Zalantzarik gabe premia larria zegoen babes materialez hornitzeko (maskarak, eskularruak, mantalak eta termometroak), batez ere ETE, mikroETE eta langile autonomoentzat.
* Erosketa-zentral korporatiboak zituzten enpresa handiek izan ezik, gainerakoek ez zuten ez bitartekorik ez bide egokirik material horien eskariak eraginkortasunez eta garaiz egiteko, ezta ordainketa aurreratu eta horrela hornidura bermatu ahal izateko ere.
* Giro hartan nazioarteko merkatuan norbera babesteko ekipamenduak erosi ahal izateko, eskari nahiko handiak antolatu beharra zegoen baldintza lehiakorragoak izateko (prezioa, segurtasuna eta emate epeak), eta ETE, mikroETE eta langile autonomoek ez zuten halako ahalmenik.
* Komeni zen norbera babesteko ekipamenduen hornidurarako bide seguru eta fidagarri bat antolatzea enpresa horientzat, eta Osasunbidea-Nafarroako Osasun Zerbitzurako (O-NOZ) material sanitarioaren erosketan izandako esperientzia hartu zen eredu, berriz ere enpresa laguntzaileetako baten sostenguarekin.
* Erosketa-sistema horren helburua zen materialen bolumena eta beharrizanak metatzea, babes materiala neurrizko prezioan eta epe ahalik onenetan eskuratzeko ETE, mikroETE eta langile autonomoentzat. Nahi zuena atxiki ahal zen sistemara, bere borondatez, eta bilera sortan ordezkatutako ETE, mikroETE eta langile autonomoek hornidura bermatzeko aho batez adierazitako eskariari erantzutea zen helburua.

Ondorio horiek ikusita, enpresentzako NBEen erosketa- eta hornidura-bide hori antolatzeko aukera planteatu zen. Garapen Ekonomiko eta Enpresarialeko Departamentuak ontzat baloratu zuen enpresentzako hornidura-bide hori une jakin hartan antolatzea. Nafarroako Enpresaburuen Konfederazioak bere burua eskaini zuen enpresen eskariak koordinatzeko eta NBEen erosketan bitartekari aritzeko, ETE, mikroETE eta langile autonomoek jaso zitzaten. Nafarroako Enpresaburuen Elkartea arduratuko zen enpresen NBE beharrak zehaztu eta enpresa laguntzaileari helarazteaz, eskaria egiteko, eta halaber haren ardura izanen zen erositako NBEak enpresa edo elkarteetako bakoitzari ematea, konfederazioak berak adierazitako gune logistikoetan, alarma egoeraren ondoriozko mugikortasun mugak kontuan hartuta.

Sodenak ere bere burua eskaini zuen erosketa-bide hori martxan jartzen parte hartzeko, ikusirik Nafarroako Enpresaburuen Elkartea prest zegoela babes material homologatua (maskarak, eskularruak, mantalak eta termometroak) lortzeko bide hori martxan jartzeko, O-NOZentzat hornidurarako kudeaketa gehien egin zituen enpresa laguntzailearekin batera.

Nafarroako Enpresaburuen Konfederazioak, hainbat enpresa eta elkarteri kontsulta egin ondoren, hornitzaileei eskariak egiteko hileroko beharrak jakinarazi zituen.

Sodenaren administrazio kontseiluak baimena eman zuen finantza babesa emateko, zubi-kredituko sistema bat irekiz, gehienez 2 milioi eurokoa.

**Galderen erantzuna:**

* 1. **Erosketarako enpresak eta haiek hautatzeko erabilitako irizpideak**

Nafarroako enpresa sarearentzat (bereziki ETE, mikroETE eta autonomoentzat) Sodenarekin eta Nafarroako Enpresaburuen Konfederazioarekin batera antolatu zen lankidetza-bidean norbera babesteko ekipamenduak erosteko ardura izan zuen Nafarroako enpresa Albyn Medical SL izan zen.

Albyn Medical SL enpresak medikuntza eta farmazia sektorean dihardu, eta baditu behar bezalako egitura, harremanak, jakintza eta esperientzia produktuak eta hornitzaileak bilatzeko Estatuko eta nazioarteko merkatuan, eta produktuaren garraioa kudeatzeko, bai eta inportazioa ere, hala behar denean, Nafarroan jaso dadin.

Albyn Medical SLk babes materialen hornitzaile hauei erosi zien materiala:

* BEST MEDICAL DIET SL
* IKASTEN GROUP SL
* MDL MEDICAL
* SQ INSERTEC EUROPE SL
* ACRO INTERNATIONAL TRADE CO. LTD.

Materialaren homologazioa, prestasun onena eta prezio onena hartu ziren kontuan enpresak hautatzeko.

* 1. **Materiala banatzeko irizpideak eta espedientetik materiala jaso arte iragandako denbora.**

Nafarroako industria babes materialaz hornitzeko bide hori martxan jartzeko, Nafarroako Enpresaburuen Konfederazioak bere burua eskaini zuen enpresen eskaria koordinatzeko eta norbera babesteko ekipamenduen erosketan bitartekari aritzeko, ETE, mikroETE eta langile autonomoek jaso zitzaten.

Nafarroako Enpresaburuen Elkartea arduratu zen enpresen NBE beharrak zehaztu eta Albyn Medical SLri helarazteaz, eskaria egiteko, eta bigarren horren ardura izan zen norbera babesteko ekipamenduak ematea, gero enpresa edo elkarteetako bakoitzak jaso zitzan, konfederazioak berak adierazitako gune logistikoetan, indarrean zeuden mugikortasun mugak kontuan hartuta.

Nafarroako Enpresaburuen Elkarteak, hainbat enpresa eta elkarteri kontsulta egin ondoren, hornitzaileei eskariak egiteko hileroko beharrak jakinarazi zizkion Albyn Medicali, eta enpresa laguntzaileak behar ziren eskariak egin zituen.

Beheko taulan ageri dira eskarien eta emateen datak eta materialen prezio unitarioak:

|  |  |  |  |  |
| --- | --- | --- | --- | --- |
| **Emate**  **data** | **Jasotze**  **data** | **Produktua** | **Enpresa hornitzailea** | **Prezio unit.** |
| 2020/05/01 | 2020/12/12 | FFP2 maskarak | MDL Medical | 1,6800 |
| 2020/04/14 | 2020/06/05 | FFP2 maskarak | SQ INSERTEC EUROPE SL | 2,2500 |
| 2020/05/19 | 2020/06/15 | Maskara kirurgikoak | SQ INSERTEC EUROPE SL | 0,4300 |
| 2020/04/14 | 2020/05/12 | FFP2 maskarak | SQ INSERTEC EUROPE SL | 2,2500 |
| 2020/04/14 | 2020/05/04 | FFP2 maskarak | SQ INSERTEC EUROPE SL | 2,2500 |
| 2020/05/19 | 2020/06/04 | Maskara kirurgikoak | SQ INSERTEC EUROPE SL | 0,4300 |
| 2020/05/19 | 2020/06/25 | Maskara kirurgikoak | SQ INSERTEC EUROPE SL | 0,4300 |
| 2020/05/05 | 2020/05/12 | FFP2 maskarak | Ikasten Group SL | 1,9800 |
| 2020/05/19 | 2020/05/21 | Gelak | BEST MEDICAL DIET SL | 4,1940 |
| 2020/05/19 | 2020/06/20 | Termometroak | ACRO INTERNATIONAL TRADE CO. LTD. | 26,9950 |

* 1. **Materialaren prezio unitarioa, enpresa bakoitzeko:**

Aurreko taulan azaltzen da erositako materialaren prezio unitarioa.

* 1. **Iritsi zen material guztiak EE homologaziorik al zuen? Ezezkoan, zehaztu homologazio hori ez zuen materiala eta nola kudeatu zen.**

Iritsi zen material guztiak EE homologazioa zuen.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2022ko ekainaren 3an

Garapen Ekonomiko eta Enpresarialeko kontseilaria

Mikel Irujo Amezaga